Den avdøde er en 35 år gammel familiemann fra Vennesla. Kommunen har satt krisestab for å ta vare på de pårørende.

– De første meldingene vi fikk var at han var alvorlig skadet, men bevisst. Klokken syv fikk vi beskjed om at han var avgått med døden, sier stabssjef i politiet, Bård Austad.

– Politibetjentene følte seg truet på livet

Skytingen skjedde under et oppdrag like nord for Kristiansand sentrum ved 5-tiden.

– Klokken 04.43 får politiet melding fra en publikummer om en mistenkelig person som er bevæpnet med skytevåpen. Politiet bevæpnet seg og var på jakt etter mistenkte, som de påtraff flere ganger, sier Austad.

Politiet sier mannen som ble skutt i Kristiansand i natt, skjøt mot politiet først.

– Det oppsto en nødvergesituasjon. Politibetjentene følte seg truet på livet, og så seg nødt til å skyte vedkommende, sier Austad, som antar at alt har skjedd i et tidsperspektiv på rundt 17 minutter.

- Vi handlet i nødverge Du trenger javascript for å se video.

Tar vare på den ansatte

Han opplyser til NRK at det er erfarne politifolk som har vært involvert i episoden.

– Politibetjenten som skjøt blir tatt vare på av politiet i Kristiansand, og han skal etter hvert også avhøres av spesialenheten. I tillegg til å svare for det vi har gjort må vi også iverksette personalomsorg for våre egne.

Politiet har sperret av et større område ved Gartnerløkka ved en av de tre innfartsveiene til Kristiansand sentrum.

Mann skutt av politiet Du trenger javascript for å se video.

Spesialenheten ankommer søndag ettermiddag

Spesialenheten for politisaker er varslet om skyteepisoden.

– Spesialenheten vil ankomme Kristiansand i løpet av dagen og starte avhør av våre kolleger, sier Ole Hortemo ved Kristiansand politistasjon.